1250 – 1367

Ande that yere, the yere of oure Lorde Ml cc. l., be gan the
ordyr of Frer Austynys.

John Telasano, Maire of London

William Durham

A. xxxvj°.

Thomas Winborne

Nicholaus Batte, Maire of London

John Northamton

A° xxxvij°.

Nicholaus Pykarde

Ande that yere the kynge grauntyde the viij day of Juni that the
shrevys of London shulde yerely be a lowyde in the Chekyr by
ther offyce of ther sherevehod vij li. And alle so whanne the
mayre ys chosyn that he shalle be presentyd to the Baronys of the
Chekyr, and there to take his othe.

Richardus Hardylle, Mayre of London v yere togedyr

Raffe Aswy

A° xxxviij°.

Robertus Bylton

Stephynne Doo

A° xxxix°.

Henricus Walmonde

Mychell Bokerell

A° xl°.

John Lymnour

Ricardus Ewylle

Anno xlj°.

William Aswy

Thomas fiz Ricardus

A° xlij°.

Robert Catylleyne

Johannes Gysours, Maire of London

Johannes Adriam

Anno xliij°.

Robertus Cornille

Ande that same yere, the yere of oure Lorde Ml cc and viij, (fn. 1)
there fylle a Jwe into a gonge (fn. 2) att Tewkysbury uppon a Satyr day,
and he wolde not be drawe up owt of the gonge for reverens of hys
Sabat day. And Syr Rychardus of Clare, Erle of Gloucester, hirde
there of and wolde not suffer hym to be drawe uppe on the Sonday for reverens of the hyghe holydaye, and so he dyde in the
gonge. And that yere a quarter of whete was worthe xxiiij s. of
sterlyngys.

Wyllyam fiz Ricum, Mayre of London ij yere

Adam Brownenge

A° xliiij°.

Henricus Covyntre

John Northamton

Anno xlv°.

Rychardus Pykarde

Thomas fiz Thomas, Mayre of London

Robertus Tayler

A° xlvj°.

Richardus Walbroke

Ande that same yere be ganne the Baronys warre ayenne, and
durynge that werre there were many worthy lordys slayne. And
moche myschyffe and sorowe was that tyme in thys londe.

The same Thomas Mayre stylle

Robertus Mounpelers

A° xlvij°.

Obertus Sowtheworke

Ande the same yere was Northamton towne takyn, ande many of
the men of the towne that were there yn were slayne, for they
hadde ordaynyd wylde fyre to have brente the citte of London.

The same Thomas Mayre

Gregorye Rokisle

Anno xlviij°.

Thomas Forthe

And that yere was the batylle of Lewys, and then was the kynge
and his sone takynne.

The same Thomas Maire of London

Edwardus Blunte

A° xlix°.

Petrus Armiger

Ande the same yere was the batelle of Evysham.

Anno Domini Mlcc lxv.

William fiz Ric, Mayre of London

John Lynde

Anno l°.

John Walrent

And the same yere be ganne the Emperowre of Tarteryn for to
reygne, that was callyd the Grete Cane. The yere of oure Lorde
Ml cc lxvij.

Alein Sowthe, Custos of [th]e citte of London ij yere to gedyr

John Adrian

Anno lj°.

Lucas Batyngcort

Walterus Hervy

Anno lij°.

Wyllyam Duryseyne

Ande the same yere Octobon, the Legate, hylde a conselle at Syn
Poulys at London.

Henricus fiz Thomas, Mayre of London

Thomas Basynge

liij°.

Robert Corinhylle

Ande the same yere the xxvj day of Marche was ordeynyd by
the kynge and his consell that noo cyttezen of London shulde goo
owte of the cytte to mete with noo maner of vytayle comynge unto
the cytte, nothyr by londe nothyr by water, unto the tyme that
they come to the cytte, on payne of presonnement. The yere of oure
Lorde Ml cc lxix.

John Adryan, Mayre of London

Walterus Plotte

A° liiij°,

John Taylour

Gregory Rokysle

A° lv°.

Henricus Waleys

Syr Watyr Hervy, knyght, Mayre of London

John Bedell

A° lvj°.

Richardus Parys

Ande that same yere dyde Kyng Harry the iij, and was beryd at
Westemyster.

Deus misereatur.

The namys of mayrys and sherevys yn the tyme of Kyng
Edwarde the sone of Kyng Harry. The yere of owre Lorde
Ml cc lxxij.

Syr Water Hervy, Mayre of London

John Horne

Anno primo.

Water Potter

Ande that yere Lewynne, the Prynce of Walys, he rebellyd
a gayne Kynge Edwarde. And the kynge scomfytyd hym in the
batayle and toke hym. And he gave hym grace, and he swore that
he shulde nevyr rebelle a yenste the kynge more aftyr that tyme.

Henricus Waleys, Mayre of London

Nicholaus Wynchester

A° ij°.

Henricus Covyntre

Ande that yere the kyng grauntyd unto the Mayre of London for
to chastys bakers and myllers whenne they trespasse. That ys whenne
that bakers make there brede aftyr the whyte that ys ordaynyd
by the mayre and a sysyd, and the myllers for stelyng of corne.
And that yere Lewys Prynce of Walys rebellyd a yenne, and was
take and scomfyte. And yet the kynge gave hym grace the ij tyme.

Gregory Rokeley, Mayre of London

Lucas Ratyncourte

A° iij°.

Henricus Frowyke

John Horne

Anno iiij°.

Raffe Blount

Robert Aras

Anno v°.

Raffe Feverrer

John Adryan

A° vj°.

Water Englysche

Ande that yere the corte was remevyd from Westmyster unto
Schrovysbury fro the feste of Saynt Mychelle un to Synt Hyllarys
daye nexte folowynge, and then remevid a yenne to Westemyster.
And that yere was the batelle of Evysham the xiiij day of Auguste,
the yere of our Lorde Ml cc lxxviij. (fn. 3)

Gregory Rokysley,Mayre of London

Robertus Basyng

A° vij°.

William Maserer

Ande that yere the Kyng of Scotland com unto [th]e Parlyment of
Kyng Edwarde holdyn at Westemyster. And at the feste of Saynt
Martyn the same yere there were Jwys a reste for treson, and othir
certayne goldesmythys. And uppon the Monday next aftyr the
Epiphanye iij Crysten men, Englysche, and cc and iiij schore
Jewys, were drawe and hangyd. And that yere was the chyrche
of Frere Prechourys in London be gonne.

Gregory Rokysle, Mayre of London

Thomas Boxe

A° viij°.

Raffe More

William Farindon

A° ix°.

Nicholaus Wynchester

Henricus Waleys, Mayre of London

William Maserer

A° x°.

Ricardus Chikwelle

Ande in that yere the kyng segyd the towne and castelle of
Berwyke. And in short tyme he wanne hyt bothe the towne and
the castelle with a sawte. And that tyme were slayne xxv Ml
Scottys and viij c.

Harry Waleys, Mayre of London

Raffe Blounte

A° xj°.

Aukyn Betnell

Ande that yere was borne Edwarde of Carnarvyan. Ande that
yere Prynce Lewyn of Walis rebellyd a yenne [th]e iij tyme a yenste
the kynge, and the kyng toke hym ande lette smyte of hys hedde
the ix daye of Feverer, the yere of oure Lorde a Ml cc iiij schore
and iij.

Harry Waleys, Mayre of London

Jordon Goodeschepe

Anno xij°.

Martyn Box

And that yere was the grete condytte in Chepe made.

Gregory Rokysle, Mayre of London, unto the feste of Petyr
and Poule; and thenne was he put downe and Raffe of
Sandewyche made Mayre of London tylle the Monday
aftyr the Puryfycacyon of owre Lady nexte aftyr, ande
John Bryton chose Mayre of London to the feste of
Sayntt Margarete the nexte yere folowyng. Stephynne
Cornehylle and Roberte Bokysby Sherevys that yere
folowyng. Anno xiij°.

Raffe Sandewyche, Mayre of London

William Blounte

Anno xiiij°.

John Wade

William Herforde

Anno xv°.

Thomas Stanys

Thomas Cros

Anno xvj°.

Wylliam Hauten

Wylliam Byton

A° xvij°.

John de Cantysbury

Fullo de Sancto

A° xviij°.

Edmundo Salaman Lancastre

Ande in thys yere alle the Jewys that dwellyd yn Englond were
exilyd and drevyn owte of the londe. Ande for to have that done
the Comyns of the Reme grauntyd to the kynge the xv parte of
hyr mevabylle godys.

Thomas Romayne

Anno xix°.

Wylliam de Lyre

Raffe Blounte

Anno xx°.

Hamonde Box

Ande that yere the kyng presonyd Edwarde his sone of Carvarvyan. And aftyr he exilyd hym for dyvers traytours that he mentaynyd a yenste the kyng hys fadyr.

Harry Belle

Anno xxj°.

Elysse Russelle

Ande the same yere, the morowe aftyr the feste of Saynt Barnabe, thys Raffe Sondewyche was putt downe. And John Bryton
was made Wardyn of the citte of London.

John Brytton, Mayre of London or Wardon

Robert Rokysle

A° xxij°.

Martyn Aumbre

Harry Box

A° xxiij°.

Ric. Glowcester

Ande that same yere, the yere of oure Lorde Ml cc lxxx & xvij,
Kyng Edwarde toke the Castelle of Edyngborow, in Schotlonde.
And in that castelle he founde the regaylle of Schot londe, that ys
to wytte, the kyngys see, hys croune of golde, and his septour, the
which regaylle the kyng offerde up to Saynt Edwarde schreyne at
Westmyster, the xvij day of June, &c.

John Bryton, Mayre of London

Thomas Sowthefolke

A° xxv°.

Adam de Fullam

John Stroteforde

A° xxvj°.

Wylliam Strateforde

Henricus Waleys, Mayre of London

Ric. Bosham

A° xxvij°.

Thomas Tely

Eleys Russelle, Mayre of London

John Armenters

A° xxviij°.

Herry Fyngrey

Lucas Haveryng

A° xxix°.

Ric. Chaunpyn

John Blounte, Mayre of London

Robert Caller

A° xxx°.

Petrus Besynhe

Hugo Pentre

A° xxxj°.

Symon Parys

John Blounte, Mayre a yenne.

William Combermartyn

A° xxxij°.

John Burforde

John Blounte, Mayre of London

Rogerus Parysche

A° xxxiij°.

John Lincolne

Ande that yere Wylliam Waleis, that was sworne lige man to
the Kynge of Inglond, he made hym selfe Kynge of Schottys,
and rebellis a yenste the Kyng of Inglond. And he was take and
brought unto the Towre of London, and there he was jugyd that he
schulde he (fn. 4) trawe, hangyd, and quartryd and hys bowyllis i-brente
before hym, &c.

The same John Blounte, Mayre

Galfridus Conductu

A° xxxiiij°.

Symon Bolete

The same John Blounte, Mayre

Wylliam Cosyn

Anno xxxv°.

Raynolde Thundrylle

Ande the same yere deyde Kyng Edwarde [th]e friste, and ys beryd
at Westemyster the vij day of Juylle, that ys the yere of oure Lorde
Ml ccc vij.

The namys of Mayrys and of Sherevys of the cytte of London
in the tyme of Kyng Edwarde of Carnarvyan, that was crownyd
the kalendys of Marche the yere of oure Lorde a fore sayde.

John Blount, Mayre of London

Nicholaus Pycok

A° primo.

Nygellus Drewry

And that same yere the kyng weddyd the kyngys doughter of
Fraunce, dame Isabelle Phylyppe. And the same yere profecyde
the Chanon of Brydlyngton.

Nicholaus Faryndon, Mayre of London

William Basynge

Anno ij°.

John Butteler

Thomas Romayne, Mayre of London

Roger Palmer

Anno iij°.

Jamys Edmunde

Ande that yere the kyng lette to frem the Sherevys of London
and of Myddelle sex for cccc li of starlyngys by yere. Alle so the
same yere of oure Lorde M ccc x the ordyr of Templers were
dystroyde thorowe alle Crystyndom in on day, the whiche ordyr
be ganne the yere of oure Lorde Ml iiij schore & xviij. Alle so the
same yere be ganne the ordyr of Powlys, that ben callid Crowche
Frers.

Ricardus Bosham, Mayre of London

Symon Creppe

Anno iiij°.

Pers Blackeney

John Gysors, Mayre of London

Symon Merwoode

Anno v°.

Ricardus Wylforde

Ande that yere was borne Kynge Edwarde the iij at Wyndsore,
the whiche was callyd Kyng Edwarde of Wyndesore.

John Kysors Mayre of London

Johm Lambin

Anno vj°.

Adam Litkyn

Nicholaus Faryndon, Mayre of London

Adam Burton

A° vij°.

Hugo Gayton

Ande that yere, the yere of our Lorde Ml ccc xiiij, Kyng Edwarde
went to Schot londe whythe a ryalle power at the feste of the Natyvyte
of John the Baptyste. And the Shottys gaffe hym batayle and
dyscomfyte hym and slewe many of hys men. Ande the kynge
fledde awaye.

John Kysors Mayre of London

Stephyn Habyngdon

A° viij°.

Hamonde Chikewelle

And that yere ther was a fole that was callyd John Canne, and
he claymyd to be Kyng of Inglonde, sayng that he was the kyngys
sone, and, of negligens of his norys, wylle that he was yn hys
cradylle ther come a sowe into the howse, and alle to rent hym and
hys norys druste nott telle that, and toke a nothyr yong chylde
that was a water berrers chylde, in (fn. 5) kepte hyt in stede of hyt, and
put me in othir mennys kepyng for to norysche, and soo he was
dyssayvyd of hys kyngdome; and Edwarde take for kyng that was
the water bererrys chylde and namyd hym Edwarde, and to make
that knowe he shewyde clothys with bloode of hys hurtys. Alle so
he sayde that the maners of Kyng Edwarde acordyd to the maners
of his fadyr the water berer. For in as moche he sayde that he
usyd carly werkys of kynde, and for suche sayyngys he was jugyd
false and was hangyd at Northe hampton. And yet sum men be
levyn hys wordys.

Stephyn Habyngdon, Mayre of London

Hamon Goodeschepe

A° ix°.

William Redynge

Ande that same yere, the yere of owre Lorde Ml ccc xvj, on
Mydde Lent Sonday, the towne and the castelle of Berwyke was
loste by the treson of Perys of Spaldyng that was keper of the
sayde castelle and towne. And alle soo the sayde yere grete derthe
of corne thoroughe alle Inglonde, for a boschelle of wete was
worthe v s.

John Wengrame, z Mayre of London

William Causton

Anno x°.

Ricardus Balaunser

Ande that dyrthe duryd of corne and vytayle that for hunger
pepyle yetyn houndys, cattys, and horse, for be fore there was grete
morayne of bestys of oxyn, kyne, and shippe. (fn. 6)

John Wengame, Meyre of London

John Pryoure

A° xj°.

William Furneyse

And that yere the Schottys dyd moche harm in Inglonde with fyre.

Nycholaus Farindon, Mayre of London

William Proudham

A° xij°

Raynolde at the Condyte

John Poyntelle

A° xiij°.

John Darlynge

Ande in that yere Syr Thomas of Lancaster was be hedyd the
xx day of Aprylle, the yere of oure Lorde Ml ccc xxj. And that
yere was the rysyng of erlys and baronnys of thys londe, and they
toke Syr Pers of Cavyrston, the kyngys sworne brother, and smote
of his hede. And sone aftyr the kyng dyd be hedde iiij schore
lordys in a day for the dethe of the sayde Pers, by conselle of Syr
Hew Spenser.

Hamond Chickewelle, Mayre of London

Symon Habyngdon

A° xiij°.

John Preston

Nicholaus Farindon, Mayre of London

William Proudeham

Anno xiiij°.

Raynolde at [th]e Condite

Hamonde Chyckewelle, Mayre of London

Ric. Constantyne

Anno xv°.

Ric. Habeneye

Ande the same yere there of oure Lorde Ml ccc xxij the sonne
was turnyd in to the coler of bloode, and duryd from the morne
tylle xj att the clocke in the laste day of October.

The same Chyckewelle, Mayre of London

John Grauntham

A° xvj°.

Roger Ely

Nicholaus Farindon, Mayre of London

Adam Salusbury

A° xvij°.

John Oxynforde

Hamond Chickewelle, for a parte

Benet Fullam

Anno xviij.

John Cawston

Rycharde Betayne, for a parte

Gybon Mordon

A° xix°.

John of Coton

Ande that yere the Quene com a yenne yn to Inglonde whythe
Edwarde hir sone by the helpe of the Erle of Henowde. And
that yere Mayster Watyr Stapylton, Byschoppe of Execeter ande
Tresourer of Inglonde, was be hedyd at the Standerde of Chepe.
Alle so the same yer the kyng was put in to the castelle of
Barkeley. And that yere by the assent of alle the lordys of thys
reame, spyrytualle and temporalle, and by alle the comyns of the
sayde reame, he resynyd, and Edwarde his sone, of Wyndsore, was
crounyd at Westemyster at the age of xv yere. Ande that same
yere Syr Hewe Spenser the eldyr was take, and he was take and
drawe and hangyd at (fn. 7) quarteryd at Brystowe, and his hede smete
of and sett uppe att Wynchester. And the same yere the kyng
by conselle of his modyr went into Walys, and many lordys whithe
hym, and there he toke Syr Hewe Spenser the yonger in the
montaynys, and Mayster Robert Boldete, and moo othyr of hir
assent, and they ne wolde nevyr ete mete ne drynke aftyr that day.
And at Herforde they were drawe and hangyde and quartyrde
and behedyde, and Sir Hewe Spenser the yonger al so.

Here folowythe namys of Marys and Sherevys in the tyme of
Kynge Edwarde the iij, that was crownyd at the feste of the
Conversyon of Syn Poule. The yere of oure Lorde Ml ccc and
xxvj at Wynchester, the yere of hys age xv.

Rycardus Beteyne, Mayre of London

Ric. Rotinger

Anno primo.

Roger Chaunceler

Ande that yere, the yere of oure Lorde Ml ccc xxvj°, were sene
in the firmament ij monys. And alle so that tyme there were two
Popys. And in that yere, the vj day of Marche, the kyng confermyde the lyberteys and the franches of London. Ande he
grauntyd that the Mayre of London shulde be on of [th]e Justysse
of Newgate; alle so he grauntyd that sherevehodys sholde goo to
ferme for ccc li. be yere, as hyt was yn olde tyme. Ande alle so
the kyng grauntyde that the cytsynnys of London shulde not be
chargyd with no man that flede to holy chyrche, nor they shulde
not be constraynyde to goo owte of the cytte of London to noo
werre, but yf thaye wylle hem selfe. Also the kynge grauntyde
the same tyme that the lyberteys and franches of the cytte shulde
nott aftyr that tyme for noo cause [be] (fn. 8) takyn away in to the kyngys
honde. Al so that same tyme Southeworde (fn. 9) was [granted] to the
Sherevys of London for to have to ferme.

Hamonde Chyckewelle, Mayre of London

Harry Darcy

A° ij°.

John Hadden

Ande that same yere, the xxj day of September, Kyng Edwarde
the Secunde was slayn yn the castelle of Barkely by treson of Syr
Roger Mortymer. And that yere the kyng helde a Parlyment at
Notyngham. And in the fyrste yere of Kynge Edwarde the iij,
aftyr the feste of the Trynyte, the Schottys come in to Inglonde in
to the parke of Stanhope. And ther they were vyseryde for
knowynge, and storyd them with vytayle thorowe the treson of Syr
Roger Mortymer. And in the secund yere of Kyng Edwarde the
iij Davyd Brus, Kyng of Schottys, weddyd Dame Jone, the
kyngys doughter of Inglonde, by conselle of the sayde Mortymer.
And the kynge was governyd alle to gedyr by the same Mortymer.
And by the counselle of the sayde Mortymer the kynge ma a
chartoure to the Schottys. And the tenoure of the chartoure ys
unknowe to Englysche men yet. And that same yere the kyng
weddyd Dame Phylyppe, the kyng ys doughter of Fraunce, the
Erlys doughter of Henowde.

John Grauntham, Mayre of London

Symon Fraunsces

A° iij°.

Harry Thonbyrmartyn

And that yere the kyng wente into Fraunce to make omage to
the Kynge of Fraunce for the Duche of Gyene and for the Counte
of Pountyf.

Symon Swanne, Mayre of London

Ric. Lacer

Anno iiij°.

Ric. Gysers

Ande that same yere the fryste be gotyn sonne of Kynge Edwarde
the iij was borne at Wodestoke in the feste of Vite et Modeste.
And that yere Edmond of Woodestoke, Erle of Kent, was be hedyd
at Wynchester.

John Putteney, Mayre of London

Robert Ely

Anno v°.

Thomas Harrewode

And the same yere Edwarde Baylolle, the sone of John Baylolle,
sum tyme Kyng of Schottys, whythe home many lordys of Inglonde,
went with in to Schott londe. And at Dounfrymylyn they aryvyd
faste uppe be the Abbey. And there ij Ml Englysche men scomfytyd xl Ml Schottys. And the same Syr Roger Mortymer was
hangyd uppon a comyn galowys of thevys of Synt Androwys eve,
the yere of oure Lorde Ml ccc & xxx.

John Putteney, Mayre of London

John Mokkynge

Anno vj°.

Androwe Awbrey

Nota.

Ande that yere the kyng layde sege to the towne and castelle of
Berwyke. And on Saynt Martyn ys evyn they come thedyr a
grete nombyr of Schottys for to have brokyn the sege. And the
kyng and his mayne fought with hem, and slowe viij earlys and
Ml ccc knyghtys and squyers of Schottys, and many fotte men; of
Englysche men were slayne but a knyghet, and a squyer, and xij
fotte men. Ande on Saynt Margaretys day the towne and the
castelle was i-yolde to the Kyng of Englonde.

John Preston, Mayre of London

Nicholaus Pyke

Anno vij°.

John Hosbonde

In that yere the kyng slowe many Schottys, and wanne the
Castelle of Kylburge.

John Pounteney, Mayre of London

John Hamonde

Anno viij°.

Wylliam Haunsarde

Ande that same yere the kyng of Schotlonde came to the Newe
Castelle uppon Tynde. And at the feste of Syn John the Baptyste
he dide omage unto oure Kyng of Inglonde. And the same yere
the Duke of Bretayne dyde omage to the kynge for (fn. 10) the Counte
of Regemounde, (fn. 11) the yere of our Lorde Ml ccc xxxiij.

Radulfe Cotymger, Mayre of London

John Kenton

Anno ix°.

Water Turke

And that yere was grete dethe of men and morayne of bestys
and grete rayne. And that yere a quarter of whete was worthe xj
schelyngys.

The same Radulfe Maire of London

Water Mordon

Anno x°.

Ricardus Upton

Ande that yere the kyng went ovyr the Schottys see. And he
toke the Erle of Moryf and many othyr of the wylde Schottys, and
warryd apon the wylde Schottys and slowe many of them.

John Pounteney, Mayre of London

William Byrkyllysworthe

A° xj°.

John Northehale

And that same yere, in the mounthis of Junij and Julij, in dyvers
partys of hevyn apperyde the starre comate, id est a blasyng sterre.
And that yere was grete plenty of vytayle, and a quarter whete
was at ij s. at London, and a fat oxe for vj s. viij d., and vj pejonys
for a peny; nevyrtheles ther was grete scharsyte of mony that
tyme. Al so that yere deyde Syr John of Eltham. Alle so the
kyng grauntyd that yere that the sargentys of the mayre and
sherevys schulde bere by fore them macys of sylver and ovyr gylte
with the kyngys armys in that one ende and the armys of London
in that othyr ende.

Harry Darcy, Mayre of London

Water Nele

Anno xij°.

Nicholaus Grene

Ande that yere the kyng made of the Counte of Cornewale a
duchye, and gave hyt too Edwarde hys eldyste sone with the
Erledome of Weste Chester.

The same Harry Mayre of London

William Pountefrete

Anno xiij°.

Hew Marberer

Nota partus Lyoneli.

Ande that yere the kyng and the quene saylyde yn to Brabayne.
And in the towne of Andeworpe the quene chyldyd Syr Lyonelle.
And that yere the kyng made fryste clayme unto the crowne of
Fraunce yn Braban.

Androw Awbry, Mayre of London

William Thorney

A° xiiij°.

Roger Forsham

Ande that yere the kyng helde a Parlement at Weste myster.
And he askyd to be gynne hys warrys the v parte of the mevabylle
goodys of Inglonde, and the costome of the wollys, and ix sheffe of
every corne, and hyt was grauntyd hym. And that yere [th]e kyng
changyd hys armys. And that same yere the kynge made the
coyne of the nobylle, halfe nobylle, and farthynge.

The same Androwe, Mayre of London

Adam Lucas

Anno xv°.

Bartholow Mareys

Ande that yere the kyng fought in the Swyn whythe Fraynysche
men at Scluse. And there were slayne of Fraynysche men xxx
thoughesaund. And they toke ccc and x grete shippys. And the
same yere the kynge be ganne the seege [of] (fn. 12) Turney, and the towne
of Saynte Amandys was destroyde. And that yere the kynge come
home a yenne in to Inglonde a Synt Androwe ys evyn, and come
by the nyght in to the Towre of London. And he toke many
lordys and put hem in preson. And al so the same xv yere was
the fyrste yere of his rayne of the kyngdome of Fraunce, [th]e yere of
oure Lorde Ml ccc and xl.

John Oxynforde, a parte of the yere

Ricardus Berkyng

Anno xvj°.

Symon Fraunches, a parte of [th]e yere, Mayres of London

John Rokysle

Symon Fraunches, Mayre of London

John Lowkyn

Anno xvij°.

Ricardus Kyllingbury

Ande that same yere was the grete turnement att Dunstapille of
alle the chyvalry of Inglonde ande of gentellys. Alle so that same
yere there was a grete erthe quake.

John Hamonde, Mayre of London

John Sywarde

Anno xviij°.

John Aylsham

Ande that yere the kyng at a Parlement at Westemyster he
made Edwarde hys yldyste sone Prynce of Walys.

The same John Hamonde, Mayre of London

Geffray Wychyngham

Anno xix°.

Thomas Leggy

Ande that yere the kyng be ganne the Rounde Tabylle at the
castelle of Wyndesore, that ys for to saye, [th]e ordyr of the Knyghtys
of the Gartyr.

Ricardus Lacer, Mayre of London

Edmounde Hemnale

A° xx°.

John Glouceter

And that yere the kyng saylyd to Bretayne and in too Gyene,
and come a yenne the same yere.

Geffrey Wichyngham, Mayre of London

John Coydon

A xxj°.

Wylliam Clopton

And the same yere the kyng wentte unto Normandye. And the
xij day of Juylle the kyng faught whythe the Normandys at the
Brygge of Cadona, and there was take the Erle of Eue, the Lorde
of Tankyrvyle, and c. knyghtys, and men of arms vij c., and many of
the comyns of Normandy were slayne. The yere of grace Ml ccc &
xlvj. And the same yere there went owte a maundement fro the
Emperowe of Tartery into alle his londe that every man schuld
usyn what lawe and beleve that he wolde soo that he worschippe
noo ydollis but only every lyvyng God. Al so the same yere of
oure Lorde Ml ccc xlvj was the batelle of Cresse, the xxj day of
August. In the same batelle was slayne the Kynge of Beme, the
Duke of Lorayne, the Erle of Launson, the Erle of Flaundrys, the
Erle of Bloys, the Lorde Arcourte, the Lorde Almarle, the Erle of
Maners, and many othir baronys and knyghtys the nombyr of xv c
and xlij. And King Philippe of Fraunce fledde. And the iij
day of September next folowyng be ganne the sege of Calys, and
that contynuyd unto the iij day of Auguste next sewyng. And al
so the same yere the Kyng of Schotlonde, Davyd, was take at the
batelle of Dyrham the laste day of October; and he was ramsomyd
at C Ml marke for to pay hyt in x yere.

Thomas Legge, Mayre of London

Adam Bramson

A° xxij°.

Ricardus Basyngstoke

Ande that yere, duryd the sege of Caleys, Kynge Phylyppe of
Fraunce come downe the xxvij day of Juylle whythe a grete hoste,
and purposyd for to have remevyd the sege; and proferde batelle
to Kyng Edwarde, Kyng of Inglonde, and a sygnyd the day a place.
And the Kyng of Inglonde acceptyd hit whythe a gladde chere.
And Kyng Philippe, (fn. 13) and Kynge Phylyppe, (fn. 13) knewe that he
wolde kepe his day, and he brent his tentys by nyght, and went
hys waye cowardely; and the pepylle in to the towne seyng noo
comfort of rescuse, the yelde the towne to the kynge whythe the
castelle. And at Myhelmas nexte folowynge the kyng come unto
Inglonde.

John Lowkyn, Mayre of London

Harry Pykarde

Anno xxiij°.

Symon Dolsle

Ande that yere wa[s] a grete morther of pepylle, and pryncepally
a mong the Sarsonys that un nethe ther lefte the x. man on lyve.
Alle so that same yere hit raynyd the moste parte from Mydsomer
unto the feste of Crystys masse nexte sewynge aftyr.

Wylliam Turke, Mayre of London

Adam Bury

Anno xxiiij°.

Raffe Lynne

Ande that yere was the grete pestelance at London, and thorowe
alle Inglonde, and duryd from the feste of Synt Michelle unto
the monythe of Auguste next folowyng, the yere of oure Lorde
Ml ccc xlix.

Ande that yere the kyng faught whythe Spaynardys uppon the
see by syde Wynchelsee, and slewe many of them, & toke many
vessellys of hem.

Androw Awbry, Mayre of London

John Wrothe

A° xxvj°.

Gybon Steyndrope

And that yere, the yere of oure Lorde Ml ccc and lij, the kyng
made newe mony, that ys for to saye grotys ande j d of two pensse,
the whiche was lasse by vs. in the pounde thenne olde sterlyng
was.

Adam Fraunseys, Mayre of London

John Pecche

Anno xxvij°.

John Stodyd

Ande that yere was a grete dyrthe of corne ande of alle maner
of vytayle in somer tyme. And that was callyd the dyre somer.
And that yere was a grette drought that laste fro the begynnynge
of Marche unto the laste ende of the monythe of Juyll, the yere
of oure Lorde Mlccc liiij.

The same Adam Mayre of London

John Wolde

Anno xxviij°.

John Lytylle

And the same yere, at a Parlement at Westemyster, the Erle of
Lanchaster, Harry, was made Duke of Lancaster, the fyrste Duke
that was made at Lancaster.

Thomas Legge, Mayre of London

Wylliam Totnaham

A° xxix°.

Ricardus Smarte

Nota bene.

And that yere Kyng Edwarde and Kyng Philippe of Fraunce
were sworne to kepe pesse. And the Kyng of Inglonde schulde
have in pesse, with owte omage doynge, alle the londys of Gyan,
Aungoye, and Normandye, and alle that longyd to hym by hys
herytage. Al so that yere the kyng remevyd the stapellys of the
wollys owte of Flaundrys in to dyvers placys of Inglonde, that was
to Westemyster, Cantyrbury, Chychester, Brystowe, Lyncolne, and
Hulle, the yere of oure Lorde Ml ccc lv.

Symon Fraunseys, Mayre of London

Thomas Brandon

A° xxx°.

Thomas Foster

Ande that yere dyde the Kyng of Fraunce, Phylippe, and John
his yldyste sone was crounyde. Ande the same yere Kyng Edwarde
wente to Calysse and so forthe unto Fraunce to mete whithe Kyng
John that un goodely hadde broke the pesse. And whenne Kyng
John wyste that the Kyng of Inglonde was come he with drowe
hym and made his pepylle to cary a way alle maner of vytayle, that
Kyng Edwarde shulde have no maner of freschynge for hys mayne.
Al so the same yere the Schottys wanne the towne of Berwyke a
yenne, but nought the castelle, for hyt was kepte with Englysche
men. And that yere was grauntyd unto the kynge [th]e costome of
the wollys, xl schelyngys of sacke for [th]e tyme of vj yere folowynge.

Harry Pykarde, Mayre of London

Ricardus Notyngham

A° xxxj°.

Thomas Dolsell

Ande that yere Syr Baylolle, Kyng of Schotlonde, gave up the
croune of Schotlonde unto Kynge Edwarde at Rokysborowe, and
the towne of Barwyke was delyveryd a yenne unto the Kyng of
Inglonde. Also the same yere of oure Lorde Ml ccc lvj, the xxix
day of Septembre, was Kyng John of Fraunce takyn at the basteyle
of Peyters, and Syr Philippe his sone with hym, the Erle of Pountyf,
the Erle of Eue, [th]e Erle of Longevyle, the Erle Tankyrvyle, and
viij erlys moo, and iij byschoppys. And there were slayne the
Duke of Burbone, the Duke of Docens, (fn. 15) Constabylle of Fraunce,
and the Byschoppe of Chalons, and many moo grete lordys. And
the were Ml Ml viijc personys, of the whyche were Ml Ml knyghtys
and squyers; ande the Dolfyn fledde. And this batylle dyd Edwarde
Prynce of Walys.

John Stodey, Mayre of London

Sthevyn Cauwndysche

Anno xxxij.

Bartholomewe Frostyng

Ande that yere the kyng cam home and brought with hym the
Kyng of Fraunce whythe alle hys presoners of lordys and knyghtys,
and thys was the xxiiij day of May that they come to London
and so to Westmyster. And that yere were ryalle justys in
Smethefylde, there beyng iij kynges, the Kyng of Englond, the
Kyng of Fraunce, ande the Kyng of Schotlonde, and many othyr
dyvers lordys of othyr londys.

John Lowkyn, Mayre of London

John Bernes

Anno xxxiij°.

John Burys

Ande that yere the kyng hylde hys feste ryally of Syn Gorge at
Wyndesore, and ther was the Kyng of Fraunce and the Kyng of
Schottys.

Symon Donfylde, Mayre of London

Symon Radyngton

Anno xxxiiij°.

John Chichester

Blacke Mondaye, quare sic nominatur.

Ande that same ye[re], the xiiij kalendys of Juylle, Sir John
of Gaunte, Erle of Richemounde, weddyd Dame Blanche. Alle so
the same yere Kyng Edwarde saylyd in to Fraunce, by cause that
Charlys Regaynt of Fraunce hadde movyd and steryd warre a gayne
the Kynge of Inglonde. And the same yere of oure Lorde Ml ccc lx.
ande the xiiij day of Aprylle, the morne aftyr Estyr daye that yere,
the kynge with hys hoste lay aboute Parys. And that day was a
foule derke day of myste, rayne, and hayle, and soo bytter colde that
men dyde for colde, where fore yet in to thys day hyt ys i-callyd
Blacke Monday next aftyr Estyr day.

John Wrothe, Mayre of London

John Deynys

Anno xxxv°.

Water Berney

Ande that yere were rovers apon the see undyr the governayle
of the Erle of Syn Poule. And the fyrste day of Marche they
dystryde the Rye and Hastynge ande many moo townys by the
see syde, and slowe many menne. And that yere the pesse was
made by twyne Kynge Edwarde and Kyng John of Fraunce, the
x day of May. The Kyng of Inglond sende hys bassetours to take
the othe of the Regayunt of Fraunce, Charlys, the whiche othe was
doo undyr this forme: Charlys dyd do syng a masse solempny;
and whenne that Agnus Dei was thryesse i-sayde layde his ryght
honde uppon the patent, were uppo lay Goddys owne precyus body,
and his lyfte londe on the Masse Boke, sayng on thys wyse, "We
sweryng uppon this holy precyus Goddys body, and uppon the
Ewangelys, fermly and trewly to holdyn and mentayne pesse and
concorde by twyne us two kynges, and in no maner for to do the
contrarye in no maner wyse." And that same yere men, bestys, treys,
and howsys were smyght fervently with lytthenyge, and sodenly
i-peryschyde. And they fonde (fn. 16) in mennys lyckenys splatt men
goyng in the waye.

John Pecche, Mayre of London

Wylliam Holbeche

A° xxxvj°.

Jamys Tame

Ande that same yere, uppon the kalende of Julij, ther fylle a
blody skynne (fn. 17) in Burgayne, and a bloody crosse apperyd in the ayre
from the morne unto myd day, the whyche crosse aftyr mevyd and
fylle doun into the see. Al so that yere Prynce Edwarde weddyd
the Countasse of Kentt. And the same yere was the secunde
pestylence, in the whiche Syr Harry, Duke of Lancaster, deyde
ynne, and Syr John Erle of Rychemounde was made Duke of
Lancaster. And that yere be-ganne the grete company in to
Fraunce. Ande the grete wynde, the yere of oure Lorde Ml ccc lxj.

Sthevyn Caundische, Mayre of London

John of Synt Albonys

A° xxxvij°.

Jamys Androwe

Ande that yere Syr Lyonelle, the kyng ys sone, was made Duke
of Clarence, and Syr Edmounde of Wodestoke was made Erle of
Chambryge, the yere of oure Lorde Mlccc lxij.

John Notte, Mayre of London

Ric. Croydon

Anno xxxviij°.

John Hyltofte

And that yere ther come iij kyngys in to Inglond for too speke
with Kyng Edwarde; that ys to say, the Kyng of Fraunce, the
Kyng of Schottys, and the Kyng of Syprys.

Adam de Bury,

Symon Mordon

Anno xxxix°.

Mayre of London

John de Metforde

And the same yere the same Adam was mayre unto the xxviij
day of Janyver. And thenne John Lowkyn chosynn mayre. And
that yere was the batelle of Orrey in Bretayne. And the same yere
deyde Kyng John of Fraunce in the Savey be-syde Westmyster.
And that yere was a grete froste, and duryd fro the feste of Synt
Androwe tylle the xiiij day of Feverere next folowynge.

John Lowkyn, Mayre of London

John Brykylysworthe

Anno xl°.

John Irlande

Ande the same [yere] (fn. 18) Edwarde, the fyrste sone of Prynce Edwarde,
was borne on the vij kalnd of Feverer. And at that age of vij yere
he endyd his lyffe. Alle soo the same yere was grete batelle of
sparowys in dyvers placys of Inglonde, where the bodys were founde
dede in the feldys with-owte nombyr. Al so the same yere men and
bestys were grettely infectyd with pockys, wher fore they dyde, bothe
men and bestys.

John Lowkyn, Mayre of London

John Warde

Anno xlj°.

Wylliam Dykman

And the same y[e]re Rycharde, the sone of Prynce Edwarde, was
borne in Burdox, the yere of our Lorde Ml ccc lxiiij.